Ńdɔ Ǹtondôbə a ngáhali Salomóŋ ǹzízíŋ ábə Hadad mǎn Edomít yǎ á ngābə́ mod yǎ mvɔŋ bod ǹkúkúmá Edom. 15Nnyie anə́ Dávid a ngátəgə Edom, éyɔŋ Yoab, ǹdzóe ǹsámbá bitá á ngābɛ́d nə́ a kə dzə̌b mim̀bim, a ngáman wé bə̄yóm bə́ fám bə́sə̄ yā Edom. 16Amú Yoab ai Ísraɛ̂l ásə bə́ ngátɔbɔ wē ngɔn ésaman, a kələ kwí anə́ bə́ ngáman wé bə̄yóm fám bə́sə̄ yā Edom. 17Hadad a ngátúb á Égîptɛn, bân Edomít bəzǐŋ yā bə́ ngábə́ bəbɔ bisíé bə́ ésīá, hála Hadad émēn á ngə́lə enânga. 18Bə́ ngákódō á Madiân bə́ kə́ kwī á Parân, ńdɔ̄ bə́ ngánɔŋ bod á ńsāmbá wábá á Parân, bə́ kə́lə́ Égîptɛn, ábə Farawóŋ, ǹkúkúmá yǎ Égîptɛn, ǹkúkúmá á ngāvə́ nyē ndá, ǎ ngatɔŋ nyé a və́ə́ fə̄ nyé sí. 19Ńdɔ Hadad a ngáyén mod mvam á mís mə́ Farawóŋ, ńdɔ a ngávə́ nyé mǎnyāŋ miníngá wóē nə̄ á lúg, mǎnyāŋ Miníngá Ńnēn, miníngá ǹkúkúmá. 20Ńdɔ mǎnyāŋ miníngá ǹkúkúmā te a ngábyé nyē Genuvath mǎn fám, yǎ Mīníngá Ńnēn á ngātɔŋ á ndá Farawóŋ á zāŋ bɔ́n bə́ Farawóŋ yǎ á ngābə́ tɔá ai bɔ́. 21Ǹnyie anə́ Hadad a ngáwóg Égîptɛn nâ Dávid a kə́ yǎ wɔi ábə běsīá ai nâ Yoab ǹdzóe ǹsámbá bítá á wū yǎ fə, ńdɔ a ngádzó ai Farawóŋ nâ: “Dzǒge ma mə́ dúgán á ńnam wama.” 22Ńdɔ Farawóŋ á ngādzó ai nyé nâ: “Dzé yádzə́man wa ábə ma ḿból ō ngádzó yǎ nyú nâ wadúgán á ńnam wóe ?” Nyé ai nyé nâ: “Təge ai ǹgúmā dzóm. Dzǒge fɔ́ɔ́ mā mə́ kə.”